b'\n_START_ARTICLE_\nErmita de Sant Roc (Benafer)\n_START_SECTION_\nDescripci\xc3\xb3\n_START_PARAGRAPH_\nPer arribar a l\'ermita cal agafar la carretera del Ragudo, CV-211, la qual cal abandonar per accedir a un cam\xc3\xad que puja, entre camps de conreu, un tur\xc3\xb3 (conegut com a Muntanya Sant Roc), i aproximadament a un quil\xc3\xb2metre de la poblaci\xc3\xb3 hi ha el lloc de culte, havent de fer-se, almenys l\'\xc3\xbaltim tram a peu. Se situa l\'edifici en una petita placeta des de la qual es pot admirar el paisatge de la zona._NEWLINE_L\'ermita \xc3\xa9s de petites dimensions i planta rectangular, de f\xc3\xa0brica de ma\xc3\xa7oneria, amb arrebossat, que antigament estava pintada de blanc, per\xc3\xb2 despr\xc3\xa9s d\'una intervenci\xc3\xb3 es va deixar a la vista l\'acabat sense pintar. _NEWLINE_Externament la coberta \xc3\xa9s a dues aig\xc3\xbces i es remata amb teules. La fa\xc3\xa7ana presenta una senzilla espadanya, de ma\xc3\xb3, situada a la testera, per a una sola campana, Sant Roc, del fonedor Germans Roses, de Silla, datada a 1953, amb un di\xc3\xa0metre de 25 cent\xc3\xadmetres i un pes de nou quilos. L\'espadanya es remata amb una senzilla creu de forja. _NEWLINE_Com a curiositat constructiva cal assenyalar la pres\xc3\xa8ncia d\'un mur de contenci\xc3\xb3 de vent que s\'aixeca a l\'esquerra de la fa\xc3\xa7ana principal, segons mira l\'espectador. Hi ha autors que consideren que pugui ser un vestigi de l\'exist\xc3\xa8ncia d\'altres depend\xc3\xa8ncies annexes, tot i que la protecci\xc3\xb3 contra el vent \xc3\xa9s necess\xc3\xa0ria en la zona. _NEWLINE_La porta d\'acc\xc3\xa9s (que \xc3\xa9s de fusta, i se situa als peus del temple, seguint l\'eix de la teulada) \xc3\xa9s allindada i a banda i banda es presenta un pedr\xc3\xads corregut que abasta el mur de contenci\xc3\xb3 inclusivament; i al lateral dret, segons mira l\'espectador, s\'obre una petita finestra baixa, quadrada i amb reixa; sent aquesta tota la decoraci\xc3\xb3 que presenta externament l\'ermita, ja que encara que t\xc3\xa9 contraforts, aquests no poden considerar-se element decoratiu. _NEWLINE_Interiorment, la nau \xc3\xbanica es divideix en dos crugies, amb suports en els mateixos murs de l\'ermita i un arc de mig punt. La coberta interior, que \xc3\xa9s fruit d\'una intervenci\xc3\xb3 anterior, \xc3\xa9s a dues aig\xc3\xbces presentant biga central de fusta. _NEWLINE_Tamb\xc3\xa9 interiorment hi ha un banc corregut al llarg del per\xc3\xadmetre, i en la testera (o cap\xc3\xa7alera de l\'ermita), sobre una peanya es contempla un retaule cer\xc3\xa0mic modern, en el qual es pot veure la imatge del sant i una llegenda: "Sant Roc, al malalt i afligit feu-li el vostre favor ". _NEWLINE_La festa de Sant Roc \xc3\xa9s el dia 16 d\'agost i per celebrar-ho es realitzen actes a l\'ermita, una missa, balls populars davant del temple .'